# אמזון קינדל

אמזון קינדל
Amazon Kindle 2|  |
|  |
|
מידע כללי |
|
סוג |
תוכנה, מותג, פלטפורמת מחשוב  |
|
מפתח |
אמזון  |
|
יצרן |
אמזון |
|
על שם | Michael Patrick Cronan  |
|
יחידות שנמכרו |
4,000,000 (נכון ל־2020)  |
|
מידע טכני |
|
מערכת הפעלה |
לינוקס (קרנל 2.6.10) |
|
מעבד |
Freescale 532 MHz, ARM-11 |
|
זיכרון |
(סה"כ/זמין למשתמש) 256 MB/180 MB (מקורי) or 2 GB/1.4 GB (קינדל 2) or 4 GB/3 GB (קינדל 3) or 4 GB/3.3 GB (קינדל DX) זיכרון פלאש פנימי |
|
מסך |
6 אינץ' אלכסוני,
3.6 אינץ' (91 מ"מ) × 4.8 אינץ' (122 מ"מ),
600 × 800 פיקסל או 0.48 מגה-פיקסל,
167 ppi צפיפות,
4-level grayscale (מקורי)
או 16-level grayscale (קינדל 2 ו-3)
נייר אלקטרוני אלקטרופורטי |
|
קלט |
מקלדת QWERTY, גלגל גלילה, כפתורי קדימה/אחורה |
|
סוללה |
סוללת ליתיום 1530mAh, 3.7 וולט |
|
רשת |
Amazon Whispernet |
|
קישוריות |
מודם אלחוטי EVDO/CDMA AnyDATA, כניסת USB 2.0, כניסת 3.5 מ"מ לאוזניות, רמקול פנימי וכניסה לשנאי לסוללות |
|
מידות |
|
רוחב | **מקורי**: 135 מ"מ **קינדל 2**: 135 מ"מ **קינדל 3**: 123 מ"מ |
|
גובה | **מקורי**: 203 מ"מ **קינדל 2**: 203 מ"מ **קינדל 3**: 190 מ"מ |
|
עובי | **מקורי**: 20.3 מ"מ **קינדל 2**: 9.14 מ"מ **קינדל 3**: 8.51 מ"מ |
|
משקל | **קינדל 1 ו-2**: 290 גרם **קינדל 3**: 247 גרם **קינדל Wi-Fi**:‏ 241 גרם |
|
אתר רשמי |
|   |

**אמזון קינדל (Amazon Kindle)** הוא סדרה של קוראי ספרים דיגיטליים שפותחו ושווקו על ידי חברת אמזון. מכשירי אמזון קינדל מאפשרים למשתמשים לדפדף, לקנות, להוריד ולקרוא ספרים דיגיטליים, עיתונים, מגזינים ומדיה דיגיטלית אחרת באמצעות רשת אלחוטית המחוברת ל"חנות קינדל" (Kindle Store). חומרת המכשיר, שפותחה על ידי חברת הבת Lab126 של אמזון, החלה כדגם בודד בשנת 2007, ונכון ל-2026 היא כוללת מגוון דגמים בעלי מסכים מבוססי טכנולוגיית נייר אלקטרוני (E-Ink). מסכים אלו מחקים מראה של נייר מודפס, מפחיתים את העומס על העיניים ומאפשרים קריאה באור שמש ישיר תוך חיסכון משמעותי בצריכת האנרגיה.

## פרטים טכניים

### קוראים אלקטרוניים

#### הקינדל המקורי

הקינדל המקורי כלל צג 6 אינץ' (15 ס"מ) אלקטרופורטי שחור-לבן בעל גוני אפור רבים מתוצרת E Ink, בעל רזולוציה של 800×600 פיקסלים (167 ppi). ממדי המכשיר 19.1 × 13.5 × 1.8 סנטימטרים ומשקלו 292 גרם. יכולת האחסון הפנימית של הקינדל המקורי הייתה 256 מגה-בייט, מתוכם 180 מגה-בייט פנויים לצורכי המשתמש, אך הוא תמך בכרטיסי הרחבה מתוצרת סנדיסק. אורך חיי הסוללה עמד על כיומיים בתצורה אלחוטית וכשבוע בלעדיה. משך טעינת הסוללה - כשעתיים. המכשיר עצמאי, ואין צורך במחשב להפעלתו, אך יציאת USB 2.0 (מחבר mini-b) מאפשרת את חיבורו למחשב (המתייחס אליו כאל זיכרון הבזק נייד). הקינדל כולל גם כניסת אוזניות. התוכנה של המכשיר רצה על מערכת הפעלה מבוססת לינוקס (בעלת קרנל 2.6.10). שטח האחסון הפנימי אפשר לקינדל לאגור עד 200 כותרים ללא איורים.

#### קינדל 2

קינדל 2 הוכרז בארצות הברית ב-10 בפברואר 2009. הזיכרון הפנימי שלו הורחב ל-2GB (כ-1.4GB פנויים עבור המשתמש). להערכת אמזון, ניתן היה לאחסן במכשיר עד כ-1,500 ספרים ללא איורים.

##### גרסה בינלאומית

ב-19 באוקטובר 2009 הוכרזה גרסה בינלאומית לקינדל 2, הזמינה ב-100 מדינות נוספות. המכשיר דמה מאוד לקינדל 2 בצורתו החיצונית, אך השתמש בתקן סלולרי שונה.

#### קינדל DX

הוכרז ב-6 במאי 2009. המכשיר היה בעל מסך גדול יותר של 9.7 אינץ', ותמך בקריאת מסמכי PDF. גם לקינדל DX הוכרזה גרסה בינלאומית ב-19 בינואר 2010.

#### קינדל 3 (Kindle Keyboard)

ב-28 ביולי 2010 הוכרז קינדל 3 שהוצע בשתי גרסאות. גרסה הכוללת Wi-Fi בלבד, וגרסה הכוללת בנוסף קישוריות 3G. הוא נמוך בחצי אינץ' מהקינדל 2 וגם צר ממנו בחצי אינץ'. כמו כן התווספה בו תמיכה לפונטים ותווי Unicode נוספים. הוא כולל דפדפן נסיוני. הזיכרון הפנימי שלו הורחב וכולל 4GB (כ-3GB פנויים עבור המשתמש).

ב-11 באפריל 2011, הציגה אמזון גרסה מוזלת של הקינדל wi-fi, שנקראה Kindle with special offers. בגרסה זו הציג המכשיר פרסומות במקום שומר המסך המקובל. גרסת הפרסומות נמכרת בארצות הברית.

ב-24 במאי 2011, הציגה אמזון גרסה מוזלת גם למכשיר הכולל קישוריות דור 3. הגרסאות המוזלות נמכרות באתר אמזון במקביל לגרסאות הרגילות. ב-28 בספטמבר 2011 השתנה שמו של הקינדל 3 ל-Kindle Keyboard לאור השקת קו חדש של מוצרי קינדל.

#### קינדל (דור 4)

ב-28 בספטמבר 2011 השיקה אמזון גרסת קינדל בסיסית ללא מקלדת וללא רמקולים. הגרסה החדשה נמכרת במחיר נמוך מהותית מקודמותיה, וגם בדגם זה ניתן לבחור בין דגם מוזל עם פרסומות לדגם רגיל ללא פרסומות. לדגם זה אין גרסת 3G, אלא גרסת Wi-Fi בלבד.

המכשיר החדש קל מקודמו ב-30% וקטן ממנו ב-18%, אך בעל סוללה חלשה בכמחצית, ומחצית מכמות הזיכרון הפנימי של הקינדל Keyboard. גרסה זו אינה כוללת מקלדת או מסך מגע. הקלדת טקסט מתבצעת באמצעות כפתור ניווט על מקלדת וירטואלית.

גרסה משופרת במעט של המכשיר הושקה ב-6 בספטמבר 2012. השיפור המהותי ביותר היה דפדוף מהיר ב-15%.

#### קינדל טאץ' (Kindle Touch)

קינדל טאץ' הושק כחלק מקו המוצרים החדש של קינדל ב-28 בספטמבר 2011. תכונותיו דומות לאלו של קינדל Keyboard, אך הוא כולל מסך מגע בטכנולוגיית אינפרה אדום של חברת Neonade. למכשיר שתי גרסאות נפרדות, האחת כוללת Wi-Fi בלבד, והשנייה כוללת בנוסף גם חיבור לרשת ה-3G של אמזון. שתי הגרסאות מוצעות גם בגרסה מוזלת הכוללת פרסומות.

#### קינדל פייפרווייט (Paperwhite)

קינדל פייפרווייט מציג את ראשיתו של ספר בראשית.
ב-6 בספטמבר 2012 השיקה אמזון את הגרסה העדכנית לקינדל טאץ', שנקראה פייפרווייט ("לובן של נייר" או "לבן כמו נייר"). הניגודיות בגרסה זו הייתה ברורה ב-25% ביחס לדור המסכים הקודם. רזולוציית המסך שופרה גם היא עם תוספת של 62% יותר פיקסלים. והמכשיר הגיע עם תאורת מסך קדמית שאפשרה קריאה גם בחושך, וזאת בניגוד לקינדלים מהדורות הקודמים שהיו חסרים תאורה פנימית כלשהי. בנוסף כלל המכשיר, לראשונה בסדרת קינדל, מסך מגע קיבולי, ולא אינפרה אדום. הסיבה לשינוי הייתה שכבת התאורה שנוספה מעל למסך המגע. הפייפרווייט הגיע בשתי גרסאות; רגילה ומוזלת, שכללה פרסומות.

### קינדל סקראיב (Kindle Scribe)

בסוף שנת 2022 הציגה אמזון את ה-**Kindle Scribe**, מכשיר הקינדל הגדול ביותר של החברה עד אז, בעל מסך בגודל 10.2 אינץ'. ייחודו של המכשיר הוא בשילוב של עט דיגיטלי (Stylus), המאפשר למשתמשים לכתוב ישירות על גבי המסך, להוסיף הערות בכתב יד בתוך ספרים, ולנהל מחברות דיגיטליות. בשנת 2025 זכתה הסדרה לעדכון חומרה משמעותי ששיפר את מהירות התגובה של המסך והציג תכונות בינה מלאכותית (AI) המסוגלות לסכם מחברות שלמות בכתב יד ולהמירן לטקסט מודפס.

### קינדל קולורסופט (Kindle Colorsoft)

באוקטובר 2024, לאחר שנים של פיתוח וציפייה מצד הצרכנים, השיקה אמזון את ה-**Kindle Colorsoft Signature Edition**. זהו מכשיר הקינדל הראשון בעל מסך נייר אלקטרוני צבעוני. המכשיר משתמש בטכנולוגיית מסך מיוחדת המשלבת נוריות LED בעלות ביצועים גבוהים וציפויים אופטיים מותאמים, המאפשרים להציג עטיפות ספרים, תמונות, קומיקס וסימוני טקסט בצבעים עשירים מבלי לפגוע בחיי הסוללה הארוכים ובניגודיות הגבוהה האופייניים למסכי ה-E-Ink בשחור-לבן.

### טאבלטים

#### קינדל פייר (Kindle Fire)

ב-28 בספטמבר 2011 הציגה אמזון את הטאבלט הראשון מתוצרתה, הקינדל פייר ששמו מהווה משחק מילים (משמעות השם היא "להדליק אש"). הוא בעל מסך מגע בגודל 7 אינץ' בטכנולוגיית LCD. מערכת הפעלה שלו מבוססת אנדרואיד שעברה שינויים מקיפים על מנת להיות מותאמת לחלוטין לאקו-סיסטם של אמזון, ומאפשרת גישה לאחסון הענן של אמזון, לחנות הספרים, לחנות המוזיקה, לחנות הסרטים ולצפייה בסדרות בפס רחב. כמו כן, ניתן להתקין עליו אפליקציות נוספות לקריאת ספרים ובכך לאפשר קריאת ספרים בפורמטים נוספים ממקורות שונים שלא היו נגישים ללקוחות אמזון עם המכשירים הקודמים.

המכשיר כבש את שוק טאבלטי האנדרואיד, כשלמעלה מ-50% מטאבלטי האנדרואיד שנמכרו בשנה שלאחר צאתו לשוק היו מכשירי קינדל פייר.

ב-6 בספטמבר 2012 הציגה אמזון את הדור השני של מכשירי הפייר. סדרת הפייר המעודכנת כללה שלושה מכשירים:

* Kindle Fire HD בעל מסך 7 אינץ' ברזולוציה של 1280X800 פיקסלים. כולל קישוריות Wi-Fi. המכשיר נמכר עם נפח זיכרון פנימי של GB 16 או GB 32.
* Kindle Fire HD בעל מסך 8.9 אינץ' ברזולוציה של 1920X1200 פיקסלים. כולל קישוריות Wi-Fi. המכשיר נמכר עם נפח זיכרון פנימי של GB 16 או GB 32.
* Kindle Fire HD בעל מסך 8.9 אינץ' ברזולוציה של 1920X1200 פיקסלים הכולל קישוריות Wi-Fi וקישוריות סלולרית מהירה מהדור הרביעי (4G). המכשיר נמכר עם נפח זיכרון פנימי של GB 32 או GB 64.

## תוכן

משתמשי קינדל רשאים להוריד תכנים מאמזון בפורמט המוגן של הקינדל (סיומת AZW), או לרכוש תכנים אחרים מסוג Mobipocket ‏(סיומות PRC MOBI),‏ Fictionwise, ו-webscriptions או קובצי מלל רגילים. אמזון מציעה שירות מבוסס דואר אלקטרוני להמרת קובצי PDF, HTML, DOC, JPEG, GIF, PNG ו-BMP לפורמט AZW. המכשיר אף תומך בקובצי שמע מסוג MP3 וספרי-שמע מסוג אודיבל 2, 3 ו-4, שהדרך היחידה להעבירם אל תוך הקינדל היא באמצעות ה-USB. לא ניתן להמיר קבצים בעברית לפורמט AZW (ניתן להעלות אותם בצורה בסיסית, שלא תומכת באפשרויות שונות לטיפול בטקסט שמציע המכשיר, כמו הגדלה והקטנה מסודרת של פונטים). לעומת זאת, ניתן להמיר קבצים בעברית לפורמט KF8 שהוא התקן החדש של אמזון.

הצורה המרכזית להעברת תכנים לקינדל היא רכישתם או הורדתם מחנות הקינדל, אליה ניתן לגשת בגלישה ישירה מהמכשיר, או בגלישה מכל מחשב אחר. התכנים שנרכשו יורדו למכשיר באופן אוטומטי דרך ה-Whispernet של אמזון. בנוסף, ניתן להעביר אל המכשיר תכנים שהורדו למחשב, באמצעות חיבור USB. כותרים חדשים ורבי-מכר של הניו יורק טיימס מוצעים בכ-10 דולר, בעוד קלאסיקות דוגמת "בית קדרות" (או "הבית העגמומי") מאת צ'ארלס דיקנס עולות כשני דולר. כמו כן, מוצעת האפשרות לעיין בחינם בקטעי דוגמה מכל ספר שנמכר. מינויים לעיתונים נמכרים גם כן. למשל, הניו יורק טיימס זמין למשתמשים מישראל במחיר של 27.99$ לחודש (זול יותר עבור מנויים בארצות הברית), ומנוי לטיים מגזין, שמגיע פעם בשבוע, עולה 3.99$ לחודש. לא כל המנויים למגזינים ועיתונים שזמינים לתושבי ארצות הברית ואירופה זמינים למשתמשים בישראל, לדוגמה האקונומיסט.

נכון לשנת 2018 מציעה חנות הספרים של קינדל כשישה מיליון כותרים.

המכשיר מגיע לצרכן יחד עם גרסאות אלקטרוניות של מדריך-התפעול והמילון האמריקאי החדש של אוקספורד. ניתן להגדיר "מילון ראשי" עבור הקינדל, המאפשר לקבל הגדרות עבור מילים תוך כדי קריאה, בלי לעזוב את העמוד אותו קוראים. ניתן לרכוש גם מילונים בשפות אחרות עבור הקינדל, ולהשתמש בהם בצורה זו, במידה והם מותאמים למכשיר.

כמו כן, הצרכן זכאי לתמיכה נסיונית בגלישה באינטרנט. על גבי רשת ה-3G ניתן לגלוש אל החנות המקוונת של אמזון, ואל אתר ויקיפדיה. על גבי רשת אלחוטית מקומית (WIFI), ניתן לגלוש אל רוב האתרים הקיימים באינטרנט.

קינדל משתמש בניהול זכויות דיגיטלי (DRM) - כלומר הספרים הנרכשים הם בפורמט סגור ומוצפן שרק מכשיר הקינדל מסוגל לקרוא, ותנאי השימוש אוסרים העברת הקבצים למכשיר אחר. בעקבות זאת, יש שהאשימו את אמזון במוסר כפול, היות שהאתר משמש בין היתר כמתווך למכירת ספרים משומשים ולהשאלת ספרים, זכות עליה הגן בתוקף מנכ"ל אמזון, ג'ף בזוס (בתגובה לביקורות של מוציאים לאור), בעוד שהיא אוסרת פעולה דומה עם ספרים אלקטרונים שהיא מוכרת עבור הקינדל.

### שינויים בתמיכת פורמטים

במהלך השנים התבססה מערכת הקינדל על פורמטים קנייניים כגון AZW ו-MOBI הישן. בשנת 2022 ביצעה אמזון שינוי מדיניות משמעותי, והפסיקה לתמוך בשיגור קובצי MOBI ו-PRC באמצעות שירות "Send to Kindle". במקביל, החלה החברה לתמוך באופן רשמי בפורמט הסטנדרטי והפופולרי ביותר בתעשייה, EPUB. קובצי EPUB הנשלחים למכשיר עוברים המרה אוטומטית בצד השרת של אמזון לפורמט הנתמך במכשיר (כגון AZW3 או KFX), מה שאיפשר למשתמשים חופש גדול יותר בטעינת ספרים ממקורות חיצוניים שאינם חנות אמזון.

## ביקורת ומחלוקות

לאורך שנות פעילותו, ספג הקינדל ביקורת מצד פעילי חופש המידע וזכויות הצרכנים. הביקורת המרכזית מופנית כלפי השימוש בטכנולוגיית ניהול זכויות דיגיטלי (DRM), המונעת מהמשתמשים להעביר את הספרים שרכשו למכשירים של חברות מתחרות, ובכך "נועלת" אותם בתוך המערכת האקולוגית של אמזון.

בשנת 2009 עוררה אמזון סערה ציבורית כאשר מחקה מרחוק, ללא ידיעת המשתמשים, עותקים של הספרים "1984" ו"חוות החיות" מאת ג'ורג' אורוול ממכשירים של לקוחות שרכשו אותם, וזאת בשל בעיות זכויות יוצרים של המוציא לאור. האירוע עורר ביקורת נוקבת על כך שלקוחות הקינדל אינם הבעלים האמיתיים של הספרים שהם קונים, אלא רק בעלי רישיון קריאה זמני הניתן לביטול. מנכ"ל אמזון דאז, ג'ף בזוס, פרסם התנצלות פומבית בעקבות המקרה והבטיח כי החברה לא תנקוט בצעד דומה בעתיד.

בנוסף, ארגוני פרטיות העלו חששות לגבי המידע הרב שאמזון אוספת על הרגלי הקריאה של המשתמשים, הכולל מעקב אחר קצב הקריאה, המילים שהמשתמש מחפש במילון, והמשפטים אותם הוא בוחר לסמן.

## רשת Whispernet

רשת Whispernet של אמזון היא רשת תקשורת סלולרית בארצות הברית, המבוססת על תשתית הסלולר של חברת Sprint, בתקן CDMA2000. היא מאפשרת למכשירי ה-3G של קינדל בארצות הברית גישה להורדת ספרים; המשתמשים משלמים רק עבור התוכן הנצרך, ולא עבור תעבורת הרשת. הרשת מקנה גישה לתוכן ללא תלות בחיבור למחשב או בזמינות של רשת אלחוטית. דרך רשת זו המשתמש יכול לקנות ספרים חדשים ולקבל עיתונים, מגזינים ובלוגים אליהם הוא רשום.

יתרונות הזמינות והנוחות של Whispernet הפכו את הקינדל לפופולרי בארצות הברית אך רשת זו היא גם הסיבה לעיכוב בהפצת הקינדל בשאר העולם. רוב ספקי התקשורת מחוץ לארצות הברית עובדים בתקן סלולרי שונה, ורכיב התקשורת של הקינדל לא מתאים לתקן זה.

## קישורים חיצוניים

 מדיה וקבצים בנושא **אמזון קינדל** בוויקישיתוף

* אתר האינטרנט הרשמי של אמזון קינדל

* אתר האינטרנט הרשמי של אמזון קינדל
* אמזון קינדל פייר, האתר הרשמי
* אמזון קינדל טאץ', האתר הרשמי
* אמזון קינדל 4, האתר הרשמי
* אמזון קינדל 3 - סקירה ישראלית(הקישור אינו פעיל), בפורום מחשבים תכנות ואינטרנט של אגודת הסטודנטים בטכניון
* אמזון קינדל 2, האתר הרשמי
* אמזון קינדל, האתר הרשמי
* דיוויד פוג, ״ניו יורק טיימס״, קינדל 3: קורא הספרים הנוח, הקל, הקטן והזול ביותר, באתר TheMarker‏, 28 באוגוסט 2010
* אשר שכטר, ה-iPod של הספרים הדיגיטליים: אמזון מבשרת על המהפכה הבאה - הקינדל, באתר TheMarker‏, 19 בנובמבר 2007
* עמי בן בסט, אני והקינדל שלי, בבלוג קצה
* חדשות קינדל בעברית, קינדל בעברית, תרגום לאתר הרשמי
* The Future of Reading באתר Newsweek
* The Kindle Swindle באתר defective by design
* יורם אורעד, הספר הדיגיטלי - האם יהיה בשימוש נרחב בעתיד הקרוב?(הקישור אינו פעיל)
* יורם אורעד, הספר הדיגיטלי - סיפור בהמשכים(הקישור אינו פעיל)
* רותה קופפר, קינדל או ספרייה ביתית?, באתר הארץ, 14 בינואר 2011
* Brad Stone, Amazon Erases Orwell Books From Kindle, New York Times

* אמזון קינדל, ברשת החברתית X (טוויטר)

## הערות שוליים